**КАКВО В ДЕЙСТВИТЕЛНОСТ ОЗНАЧАВА BREXIT?**

***Михаил Найденов,*** *експерт по отбранителната политика, международната сигурност и международните отношения, член на експертния екип на Софийския форум за сигурност*

BREXIT, независимо дали ще се състои или не, е симптом на дълбока криза, в която се намира ЕС в настоящия момент.

Това е криза първо на лидерството в Съюза. В ЕС днес липсват именно лидери, които да водят Съюза и да чертаят неговото бъдеще, за сметка на добре функциониращата машина на евробюрокрацията. Мениджъри има, но лидерите са дефицитни. ЕС разполага с добре изградени сложно функциониращи институции и работещи политики, което е безспорен напредък за близо шестте десетилетия на неговото съществуване, но все още не е начертана стратегическа визия за бъдещето му като първостепенен фактор в съвременния свят. Липсва визия, която да обединява страните-членки, независимо от техните често пъти разминаващи се интереси.

Кризата на лидерството предопределя и невъзможността до момента ЕС да се реализира като политически съюз. Без прерастването на ЕС в политически съюз е невъзможно утвърждаването му като първостепенен международен фактор, чиято политическа тежест да съответства на неговия икономически и търговски потенциал.

Днес е особено важно ЕС да изгради своята политическа идентичност, особено предвид рязко и трайно влошената стратегическа среда за сигурност в Европа след незаконното анексиране на Крим, дестабилизицията на Източна Украйна, политиката на Русия към възстановяване на сферите на влияние на бившия СССР и систематичните й усилия за изменяне на военностратегическия баланс от Прибалтика до Черно море. Крайно време е ЕС да приеме нова Европейска стратегия за сигурност, която на базата на споделена оценка на средата за сигурност и предизвикателствата, пред които е изправен Съюза, да очертае необходимите политики за ефективна защита и утвърждаване на стратегическите интереси на ЕС в съвременния свят.

Без развитието на ЕС по посока политически съюз не може да се осъществи и идеята за обща европейска отбрана. Без обща отбрана, от друга страна, е невъзможно съюзът да има необходимата политическа тежест в международните отношения, съизмерима с икономическия му потенциал. Така че политическият съюз и общата отбрана като фактори са неразривно свързани и невъзможни един без друг.

Независимо, че не очаквам да се стигне до фактическо излизане на Обединеното кралство от ЕС, нека разгледаме какво би било отражението на евентуален BREXIT върху изграждането на ЕС като политически съюз и върху идеята за обща отбрана. Какво в крайна сметка губи европейската отбрана от евентуално излизане на Обединеното кралство?

1. ЕС ще бъде напуснат от държава, традиционен противник на политическата интеграция и развитието на ЕС в посока политически съюз, дори федерация. Федералистите в ЕС ще останат без основен противник, които е в състояние да блокира всеки проект на задълбочаване на политическото и федералисткото измерение на ЕС.
2. Факторите, стремящи се към изграждането на обща европейска отбрана в институционален аспект и по отношение на развитието на автономни отбранителни способности на ЕС ще изгубят ключов противник. Традиционно Лондон е бил резервиран към тази идея и се е противопоставял на развитието на силна и институционално автономна Обща политика за сигурност и отбрана. Следва да се помни, че началото на Общата политика за сигурност и отбрана в настоящия й вид е резултат на компромис между Великобритания и Франция, постигнат през 1998 г. в Сен Мало.
3. Евентуално напускане на Обединеното кралство може да улесни процеса на вземане на решения за изграждане на институционалния капацитет на Общата политика за сигурност и отбрана в посока създаване на автономни органи за планиране и ръководене на операции – военни и граждански. От друга страна, обаче, изграждането на подобни структури, аналогични на SHAPE и SACEUR в НАТО , придружено разбира се с неизбежното въвеждане на сложен процес на планиране на отбраната в ЕС, подобен на този в Алианса, безспорно би довело до дублиране на ценни ресурси и усилия. Особено в условията на финансови ограничения. Подобно развитие в посока европейски SHAPE може да доведе и до възможни конфликтни моменти между процесите на планиране на отбраната в двете организации и що се отнася до приноса на страните-членки на ЕС и НАТО към операции и на двата съюза, тъй като те ще трябва да декларират сили и средства и за двете организации едновременно, които обаче са от един и същ комплект от национални сили и средства. Развитието на европейски аналог на SHAPE, SACEUR и процес на планиране на отбраната е скъпоструващо начинание, което безспорно води до дублиране на усиля и би обезсмислило споразумението Берлин плюс от 2003 г., съгласно което ЕС може да ползва изградените ресурси на НАТО за планиране и ръководене на операции.
4. В резултат на BREXIT ЕС ще загуби един от своите най-силни, технологично развити и способни във военно отношение членове, включително ядрена държава с високо ефективни Военноморски сили. Това неминуемо ще се отрази на потенциала на Съюза да участва в операции и получилият се дефицит от отбранителни способности за нуждите на Общата политика за сигурност и отбрана ще трябва да бъде компенсиран от други страни-членки. Понастоящем това ще може да бъде направено единствено от най-силните и напреднали във военно отношение държави-членки.
5. Във връзка с горепосоченото, трудно е все още да се оцени пълният ефект при евентуално изтегляне на Великобритания от всички ръководени от ЕС операции по управление на кризи, което неминуемо ще наложи другите страни-членки да попълват липсата.
6. Евентуално излизане от ЕС на Обединеното кралство ще лиши и Европейската агенция по отбрана от ключова държава, която има значителен реален и наличен към момента потенциал да участва в проекти и програми на Агенцията за изграждане на отбранителни способности на Съюза. В технологично отношение Съюзът и в частност Европейската агенция по отбрана ще изгубят една от най-напредналите и способни страни-членки.
7. В резултат на възможен BREXIT в институционално отношение ЕС ще загуби способни офицери и служители в институциите и операциите по линия на Общата политика за сигурност и отбрана. Липсата на тяхната експертиза, особено британския опит в планирането и ръководенето на операции, би била осезаема и налага компенсирането й от други страни-членки, в случая държави с аналогичен или близък до британския военен и лидерски потенциал.
8. BREXIT би лишил ЕС от страна, в традиционно близки и добре изградени отношения със САЩ. Атлантическото измерение в ЕС би било значително отслабено. Това може да се тълкува от някои и като благоприятно за по-нататъшното развитие на интеграционните процеси и за изграждането на ЕС като отбранителен съюз, равностоен на НАТО. Въпросът е доколко това е възможно да се случи и дали елиминирането на ключовия проатлантически стълб в Европа няма да доведе до отслабване на Съюза. Следва да се отчита, че изграждането на Обединена Европа става благодарение и на активната подкрепа и инициатива от страна на САЩ и отслабването на трансатлантическата връзка, особено в днешната среда за сигурност пред лицето на новите предизвикателства от Изток и от Юг, никак не е в интерес на европейската идея и на Съюза и неговите граждани.
9. С възможното излизане на Обединеното кралство от ЕС Съюзът ще изгуби държава, която е стара, утвърдена и функционираща демокрация, способна да даде критична оценка на развитието на Съюза и неговите политики, както и в решаващи моменти подпомага вземането на решения по ключови интеграционни процеси. Да се върнем към примерът е Сен Мало от 1998 г., когато в крайна сметка направи възможно стартирането на Общата политика за сигурност и отбрана като амбициозен, но все още намиращ се в своето детство проект.
10. С евентуален BREXIT Съюзът може да изгуби една страна, традиционен евроскептик. Създаденият прецедент обаче може да предизвика ефекта на доминото сред други държави. Особено опасно би било подобни сценарии да се развият и сред някои източноевропейски страни-членки, с все още неукрепнало в достатъчна степен върховенство на закона. Сред новите държави-членки днес е проблемно именно липсата на достатъчно правова държава/върховенство на закона, независимо от формално изградените демократични институции и формалното покриване на критериите за членство в ЕС. Някои от тези държави днес са особено опасно податливи на влияние, идващо от големи страни извън ЕС, което е насочено против техните национални интереси и тези на Съюза. При подобно развитие не е трудно да предвидят възможните действия на външни на Съюза сили в посока експлоатиране на евроскептицизма и крайните популистки настроения, с цел внасяне на по-нататъшно разделение в Съюза и в крайна сметка за постигане на неговата дезинтеграция, била тя и частична. Подобно развитие ще нанесе тежък удар не сам върху икономическата интеграция на ЕС, но най-вече върху усилията за неговото изграждане и като политически съюз.

Предвид всичко това, възможен BREXIT би представлявал крайно неблагоприятен фактор, възпрепятстващ изграждането на обединена Европа. Възможно е ЕС успешно да преживее BREXIT, но за това ще са необходими изключителни усилия, които трябва да бъдат спешно фокусирани именно в посока изграждане на ЕС като политически съюз. Тези усиля следва да бъдат подкрепени и от САЩ, които имат траен интерес от изграждането на стабилна и просперираща Европа. За да бъде Европа такава, необходимо условие е изграждането на политическото измерение на евроинтеграцията, включително и укрепването на Общата политика за сигурност и отбрана.

Най-вероятно до ефективен BREXIT няма да се стигне, предвид препоръчителния и правно необвързващ характер на насрочения референдум и факта, че крайното решение зависи от британските депутати, сред които привържениците на оставането в ЕС имат решително мнозинство.

Въпреки това, организирането на референдум за BREXIT, независимо че в случая доминират мотивите от вътрешен за Обединеното кралство характер, говори за това, че ЕС и европейската идея преживява тежка криза. Криза, която може да бъде преодоляна с формулирането на ясна стратегическа визия за развитието на ЕС най-малко за следващите 50 години, като интегрална ключова част от тази визия е именно ЕС като политически съюз.